DA Den Europæiske Unions Tidende CE 168/195

Torsdag den 15. december 2011

Partnerskabs- og samarbejdsaftalen EF/Usbekistan og bilateral handel med tekstiler

P7_TA(2011)0586

Europa-Parlamentets beslutning af 15. december 2011 om udkast til Rådets afgørelse om indgåelse af en protokol til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Republikken Usbekistan på den anden side om ændring af aftalen med henblik på at udvide aftalens bestemmelser til også at omfatte bilateral handel med tekstiler under hensyn til udløbet af den bilaterale tekstilaftale (16384/2010 - C7-0097/2011 - 2010/0323(NLE))

2013/C 168 E/47

Europa-Parlamentet,

— der henviser til forslag til Rådets afgørelse (16384/2010),

— der henviser til Rådets anmodning om godkendelse, jf. artikel 218, stk. 6, andet afsnit, litra a), nr. v), og artikel 207 i traktaten om Den Europæiske Unions funktionsmåde (C7-0097/2011),

— der henviser til sine tidligere beslutninger af 15. november 2007 (1), 26. oktober 2006 (2), 27. oktober 2005 (3) og 9. juni 2005 (4) om Usbekistan samt af 12. marts 1999 om partnerskabs- og samarbejdsaftalen mellem EU og Usbekistan (5), af 8. juni 2011 om socialpolitikkens eksterne dimension, fremme af arbejdsstandarder og sociale standarder og de europæiske virksomheders sociale ansvar (6) og af 25. november 2010 om menneskerettigheder, sociale og miljømæssige standarder i internationale handelsaftaler (7),

— der henviser til aftalen mellem Det Europæiske Økonomiske Fællesskab og Usbekistan om handel med tekstilvarer (8) og til Rådets afgørelse 2000/804/EF af 4. december 2000 om indgåelse af aftaler om handel med tekstilvarer med en række tredjelande (herunder Usbekistan) (9),

— der henviser til partnerskabs- og samarbejdsaftalen om oprettelse af et partnerskab mellem De Europæiske Fællesskaber og deres medlemsstater på den ene side og Republikken Usbekistan på den anden side (10), særlig artikel 16, hvori det er fastsat, at dette afsnit ikke gælder for "handel med tekstilvarer henhørende under kapitel 50 til 63 i den kombinerede nomenklatur", og at "handelen med disse varer er omfattet af en særskilt aftale, der blev paraferet den 4. december 1995, og som har været anvendt midlertidigt siden den 1. januar 1996",

— der henviser til Rådets konklusioner om Usbekistan, f.eks. af 25. oktober 2010 (11), 27. oktober 2009 (12), 16. december 2008 (13), 27. oktober 2008 (14), 13. oktober 2008 (15) og 29. april 2008 (16), hvori der blev udtrykt betænkelighed vedrørende menneskerettigheder, demokratisering og retsstatsprincippet i Usbekistan,

— der henviser til de afsluttende bemærkninger fra FN's menneskerettighedskomité (2005 (17) og 2010 (18)), fra FN's Komité om Økonomiske, Sociale og Kulturelle Rettigheder (2006) (19), fra Komitéen for Afskaffelse af Diskrimination mod Kvinder (2010) (20) og fra FN's komité for barnets rettigheder (2006) (21), rapporten fra Arbejdsgruppen om Universel Regelmæssig Gennemgang vedrørende Usbekistan (2009) (22), rapporten fra ILO's konferenceudvalg om anvendelse af standarder (2010) (23), rapporten fra ILO's ekspertudvalg vedrørende gennemførelsen af konventioner og henstillinger om konventionen om de værste former for børnearbejde (2010 (24) og 2011 (25)) samt rapporten fra ILO's ekspertudvalg vedrørende gennemførelsen af konventioner og henstillinger om konventionen om afskaffelse af tvangsarbejde (2010 (26) og 2011 (27)), som alle giver udtryk for betænkelighed med hensyn til den fortsatte brug af børnearbejde i Usbekistan,

— der henviser til Kommissionens meddelelse "Fremme af anstændigt arbejde for alle: EU's bidrag til gennemførelsen af dagsordenen for anstændigt arbejde i verden (KOM(2006)0249),

— der henviser til Kommissionens meddelelse, "En særlig plads til børn i EU's eksterne foranstaltninger" (KOM(2008)0055), og til arbejdsdokumentet fra Kommissionens tjenestegrene om bekæmpelse af børnearbejde (SEK(2010)0037),

— der henviser til Rådets konklusioner af 14. juni 2010 om børnearbejde og dets opfordring til Kommissionen til at undersøge og inden udgangen af 2011 aflægge beretning om de værste former for børnearbejde og handel, idet der tages hensyn til internationale erfaringer og kompetente internationale organisationers holdninger (28),

— der henviser til Den Internationale Arbejdsorganisations konventioner, navnlig konventionen fra 1973 om mindstealder for adgang til beskæftigelse (nr. 138) (29) og konventionen fra 1999 om forbud mod og omgående indsats til afskaffelse af de værste former for børnearbejde (nr. 182) (30), der blev ratificeret af Usbekistan i henholdsvis 2009 og 2008, og som blev efterfulgt af vedtagelsen af en national handlingsplan i Usbekistan,

— der henviser til artikel 15 i Rådets forordning (EF) nr. 732/2008 af 22. juli 2008 om anvendelse af et arrangement med generelle toldpræferencer for perioden 1. januar 2009 til 31. december 2011 (31) (GSP-forordningen) og til artikel 19 i forslag til Europa-Parlamentets og Rådets forordning om anvendelse af et arrangement med generelle toldpræferencer (KOM(2011)0241),

— der henviser til opfordringerne fra en række ikke-statslige organisationer (32) og fagforeninger (33) til at undersøge GSP-præferencerne for Usbekistan,

— der henviser til det vejledende DCI-program for Centralasien 2011-2013 (34),

— der henviser til forretningsordenens artikel 81, stk. 3,

— der henviser til interimsbetænkning fra Udvalget om International Handel og udtalelse fra Udenrigsudvalget (A7-0427/2011),

A. der henviser til, at tekstilvarer er udelukket fra partnerskabs- og samarbejdsaftalen, men at de var omfattet af en bilateral aftale, der udløb i 2005, hvilket skaber retlig usikkerhed for EU's eksportører, da Usbekistan som ikke-WTO-medlem frit kan forhøje sine importtoldsatser, mens EU (i toldspørgsmål) anvender mestbegunstigelsesklausulen på alle verdens lande;

B. der henviser til, at protokollen har til formål at indføje tekstiler i partnerskabs- og samarbejdsaftalen, hvilket vil føre til, at de to parter giver hinanden mestbegunstigelsesstatus og dermed gør en ende på den retlige usikkerhed for EU's tekstileksportører;

C. der henviser til, at Unionen tidligere har korrigeret denne retlige usikkerhed for EU's tekstileksportører gennem ændringer af partnerskabs- og samarbejdsaftaler med en række lande (f.eks. Aserbajdsjan i 2007 og Kasakhstan i 2008);

D. der henviser til, at artikel 2 i partnerskabs- og samarbejdsaftalen med Usbekistan fastslår, at "respekt for demokratiet, de folkeretlige principper og menneskerettighederne som defineret særlig i De Forenede Nationers pagt, Helsingfors-slutakten og Paris-charteret for et Nyt Europa og ligeledes de markedsøkonomiske principper, herunder de i dokumenterne fra CSCE Bonn-konferencen anførte principper, underbygger parternes politik indadtil og udadtil og udgør et væsentligt element i partnerskabet og denne aftale";

E. der henviser til, at Rådet den 25. oktober 2010 erklærede, at det fortsat nærede alvorlige betænkeligheder vedrørende den generelle situation i Usbekistan med hensyn til menneskerettigheder, demokratisering og retsstatsprincippet;

F. der henviser til, at den usbekiske regering er i færd med at gøre betydelige fremskridt for at opnå demokrati;

G. der henviser til, at den usbekiske regering handler i modstrid med resultatet af ministermødet i Tasjkent den 7. april 2011 mellem EU og Centralasien, hvor parterne mindede om, at udviklingen af et stærkt civilsamfund udgør en integreret del af demokratiets udvikling;

H. der henviser til, at Usbekistan arvede et statsstyret landbrugssystem, som det stort set ikke har ændret, mens andre lande i området som f.eks. Kasakhstan og i mindre omfang Tadsjikistan er i færd med at modernisere deres landbrug og tackle mange af problemerne (35), og at en reel jordreform ledsaget af mekanisering vil muliggøre en betydelig begrænsning af børnetvangsarbejde og vandspild og gøre brugene mere rentable;

I. der henviser til, at de usbekiske landbrugere officielt er frie aktører, men at de lejer deres jord og køber deres gødning af regeringen og er tvunget til at opfylde dens kvoter, mens regeringen køber sin bomuld til faste priser og tjener store summer på at sælge bomulden til en langt højere pris på verdensmarkedet;

J. der henviser til, at Rådets formandskab i EU's erklæring på ILO-mødet i juni 2011 henviste til de veldokumenterede påstande og den brede enighed mellem De Forenede Nationers organer, UNICEF, organisationer, der repræsenterer arbejdsgivere og arbejdstagere samt ngo'er om, at der stadig, trods bindende tilsagn fra Usbekistans regering om at afskaffe børnetvangsarbejde, skønnes i praksis at være mellem 0,5 og 1,5 mio. børn i den skolepligtige alder, som tvinges til at deltage i det farlige arbejde under bomuldshøsten i op til tre måneder hvert år;

K. der henviser til, at skolerne er lukket i høstperioden om efteråret, hvilket går ud over undervisningen;

L. der henviser til, at både børnene, lærerne og forældrene risikerer at blive straffet, hvis de ikke adlyder;

M. der henviser til den usbekiske regerings udtalelse om, at "det er en tradition, at ældre børn hjælper til i familiebrug", og at "påstandene om udstrakt brug af tvangsarbejde inden for landbruget er ubegrundede" (36);

N. der henviser til, at internationale observatører har samlet beviser for, at anvendelse af tvangsarbejde og navnlig børnetvangsarbejde er en systematisk og organiseret praksis, der omfatter pres på lærere og familier og sker med deltagelse af politi og sikkerhedsstyrker;

O. der henviser til, at den usbekiske regering hidtil har nægtet at åbne adgang for uafhængige overvågningsmissioner, der har til formål at indsamle og formidle oplysninger om varigheden af høstperioden i efteråret, elevernes arbejdsmiljøvilkår og alder samt den eventuelle risiko for at blive straffet, hvis de ikke adlyder;

P. der henviser til, at EU's eksport af tekstiler og beklædningsgenstande til Usbekistan udgør 0,05 % af EU's eksport af tekstiler og beklædningsgenstande;

Q. der henviser til, at EU er blandt de vigtigste importører af bomuld fra Usbekistan, med en andel svarende til 6 (37) -23 % (38) af den usbekiske bomuldseksport over de forløbne ti år;

R. der henviser til, at EU på grundlag af de principper og mål, som dets optræden udadtil bygger på, som en af Usbekistans vigtigste handelspartnere og en betydelig importør af usbekisk bomuld har et moralsk ansvar for at bruge sin indflydelse til at standse brugen af børnetvangsarbejde i landet; der på baggrund heraf henviser til, at protokollen ikke kan behandles som en rent teknisk aftale, så længe menneskerettighedsanliggender som børnetvangsarbejde specifikt sættes i forbindelse med bomuldshøsten;

S. der henviser til, at fair og åben international handel kræver konkurrence på lige vilkår, og at de økonomiske faktorer, der bestemmer prisen på produkter, som eksporteres til EU, ikke bør forvrides af praksis, som er i modstrid med de grundlæggende principper for menneskerettigheder og børns rettigheder;

T. der henviser til, at mange tekstilforhandlere i detailleddet, blandt andet i Europa, har besluttet, at de ikke længere vil købe bomuld fra Usbekistan, og agter at underrette alle deres leverandører om denne beslutning (39);

U. der henviser til, at Rådet i sine konklusioner af 14. juni 2010 om børnearbejde erklærede, at det var fuldt ud bevidst om EU's rolle og ansvar i kampen for at sætte en stopper for børnearbejde;

V. der henviser til, at Kommissionens formand Barroso indtrængende har opfordret den usbekiske præsident, Islam Karimov, til at give tilladelse til en overvågningsmission fra ILO til at undersøge spørgsmålet om en eventuel vedvarende forekomst af børnearbejde (40);

W. der henviser til, at EU's bistand til Usbekistan inden for rammerne af EU's Centralasienstrategi hidtil kun i ringe grad har været knyttet til landbrugsreformer;

X. der henviser til, at Kommissionen også insisterer kraftigt på, at ILO's overvågningsmissioner er de eneste relevante overvågningsorganer i forbindelse med undersøgelser med henblik på midlertidig tilbagetrækning af GSP-præferencer, og hilser med tilfredshed Kommissionens forslag om at se bort fra dette krav ved den fornyede gennemgang af GSP-forordningen;

Y. der henviser til, at vand er en vigtig ressource i det 21. århundrede, og at bevarelsen heraf derfor bør være en prioritet; der henviser til, at produktionen af bomuld i Usbekistan på grund af dårlige miljøstandarder og en ineffektiv kunstvandingsinfrastruktur har medført en alvorlig reduktion af Aralsøens størrelse mellem 1990 og 2008;

1. opfordrer Rådet og Kommissionen til at tage hensyn til følgende henstillinger: i) på det kraftigste at tage afstand fra brugen af børnetvangsarbejde i Usbekistan ii) at give deres fulde opbakning til ILO's opfordring til Usbekistans regering til at tillade, at en trepartsovervågningsmission på højt niveau gives fuld bevægelsesfrihed og rettidig adgang til alle områder og relevante parter, også i bomuldsmarkerne, for at kunne vurdere gennemførelsen af konventionen iii) at understrege betydningen af, at internationale observatører fortsat overvåger udviklingen af situationen for tvangsarbejde i Usbekistan såvel som i andre lande i regionen iv) indtrængende at opfordre den usbekiske præsident, Islam Karimov, til at åbne adgang for en overvågningsmission fra ILO med henblik på at undersøge spørgsmålet om anvendelse af børnetvangsarbejde v) indtrængende at opfordre den usbekiske regering til at åbne adgang for en overvågningsmission fra ILO og til at sikre sig, at brugen af børnetvangsarbejde reelt er ved at blive afskaffet på nationalt, regionalt (viloyat) og lokalt plan; vi) at minde de usbekiske myndigheder om, at de, på trods af, at menneskerettighedsprincipperne er medtaget i Republikken Usbekistans forfatning, og at Usbekistan har undertegnet og ratificeret de fleste af FN's konventioner om menneskerettigheder, civile og politiske rettigheder og børns rettigheder, stadig mangler at implementere denne formelle samling af retsakter effektivt vii) gennem politisk dialog og bistandsprogrammer at bidrage til markedsorienterede reformer af Usbekistans landbrugssektor og at tilbyde bistand fra EU i forbindelse med overgangen på længere sigt til en privatisering og liberalisering af sektoren på linje med den udvikling, der finder sted i Usbekistans nabolande viii) at sikre, at afskaffelse af børnetvangsarbejde i bomuldsproduktionen for EU's delegation i Tasjkent bliver en prioritet i EU's menneskerettighedsstrategi, og at dette afspejles med hensyn til politik, overvågning, indberetning, personale og finansiel bistand ix) for Kommissionens vedkommende at undersøge hensigtsmæssigheden af og eventuelt forelægge Europa-Parlamentet et forslag til retsakt om en effektiv sporingsmekanisme for varer, der er fremstillet ved hjælp af børnetvangsarbejde x) at støtte Parlamentets opfordring til bomuldshandlere og -detailhandlere til at undlade at købe bomuld fra Usbekistan, der er fremstillet ved hjælp af børnetvangsarbejde, og underrette forbrugerne og alle deres leverandører herom xi) for Kommissionens vedkommende - hvis ILO-overvågningsorganerne konkluderer, at Usbekistan gør sig skyldig i alvorlige og systematiske misligholdelse af sine forpligtelser - at overveje at tage initiativ til en undersøgelse af muligheden for en midlertidig tilbagetrækning af GSP-præferencerne, hvis alle andre krav er opfyldt, idet det skal understreges, at Kommissionen derved blot vil håndhæve de regler, der gælder for GSP i EU, og at det er vigtigt, at disse regler følges konsekvent xii) at understrege betydningen af forbindelserne mellem EU og Usbekistan på grundlag af partnerskabs- og samarbejdsaftalen og dens demokratiske og menneskerettighedsmæssige principper, og at gentage EU's tilsagn om yderligere at udbygge de bilaterale forbindelser, hvilket omfatter handel samt alle områder vedrørende demokratiske principper, overholdelse af menneskerettighederne og de grundlæggende rettigheder og retsstatsprincippet xiii) aktivt at bidrage til at forbedre den sociale, økonomiske og menneskerettighedsmæssige situation for befolkningen i Usbekistan ved at fremme en bottom-up-tilgang og ved at støtte civilsamfundets organisationer og medierne for derigennem at opnå en bæredygtig demokratiseringsproces xiv) regelmæssigt at orientere Parlamentet fyldestgørende om situationen i Usbekistan, særlig med hensyn til afskaffelse af børnetvangsarbejde;

2. konkluderer, at Parlamentet kun vil overveje at give sin godkendelse, hvis ILO-observatører af de usbekiske myndigheder har fået adgang til at foretage tæt og uhindret overvågning og har bekræftet, at der er blevet gennemført konkrete reformer, der har givet anledning til væsentlige resultater på en sådan måde, at praksis med tvangsarbejde og børnearbejde effektivt er i færd med at blive udryddet på nationalt, regionalt og lokalt plan;

3. pålægger sin formand at anmode om yderligere drøftelser med Kommissionen og Rådet;

4. pålægger sin formand at sende denne beslutning til Rådet, Kommissionen og Usbekistans regering og parlament.

(1) EUT C 282 E af 6.11.2008, s. 478.

(2) EUT C 313 E af 20.12.2006, s. 466.

(3) EUT C 272 E af 9.11.2006, s. 456.

(4) EUT C 124 E af 25.5.2006, s. 422.

(5) EFT C 175 E af 21.6.1999, s. 432.

(6) Vedtagne tekster, P7_TA(2011)0260.

(7) Vedtagne tekster, P7_TA(2010)0434.

(8) EFT L 123 af 17.5.1994, s. 745.

(9) EFT L 326 af 22.12.2000, s. 63.

(10) EFT L 229 af 31.8.1999, s. 3.

(11) http://www.consilium.europa.eu/uedocs/cms_data/docs/pressdata/EN/foraff/117329.pdf.

(12) http://www.consilium.europa.eu/uedocs/cms_data/docs/pressdata/en/gena/110783.pdf.

(13) http://ec.europa.eu/sport/information-center/doc/timeline/european_council_12-12-2008_conclusions_en.pdf.

(14) http://www.consilium.europa.eu/uedocs/cms_data/docs/pressdata/en/gena/110783.pdf.

(15) http://www.consilium.europa.eu/uedocs/cmsUpload/103295.pdf.

(16) http://www.eu2008.si/si/News_and_Documents/Council_Conclusions/April/0428_GAERC4.pdf.

(17) Office of the High Commissioner for Human Rights, Convention Abbreviation: CCPR, Concluding observations of the Human Rights Committee: Uzbekistan. 26/04/2005. (CCPR/CO/83/UZB. (Concluding Observations/Comments)), http://www.unhchr.ch/tbs/doc.nsf/(Symbol)/CCPR.CO.83.UZB.En?Opendocument.

(18) United Nations, International Covenant on Civil and Political Rights, Distr. General, CCPR/C/UZB/CO/3/UZB 25 March 2010, Concluding observations of the Human Rights Committee, Uzbekistan, www2.ohchr.org/english/bodies/hrc/docs/co/Uzbekistan98_AUV.doc).

(19) http://www.unhchr.ch/tbs/doc.nsf/%28Symbol%29/E.C.12.UZB.CO.1.En?Opendocument.

(20) United Nations, Convention on the Elimination of All Forms of Discrimination against Women, CEDAW/C/UZB/CO/4, Distr.General 5 February 2010, Concluding observations of the Committee on the Elimination of Discrimination against Women, Uzbekistan, (http://www2.ohchr.org/english/bodies/cedaw/docs/co/CEDAW-C-UZB-CO-4.pdf).

(21) Office of the High Commissioner for Human Rights, Committee on the Rights of the Child, Concluding observations: Uzbekistan. 02/06/2006. (CRC/C/UZB/CO/2.), (http://www.unhchr.ch/tbs/doc.nsf/(Symbol)/CRC.C.UZB.CO.2.En?Opendocument).

(22) http://lib.ohchr.org/HRBodies/UPR/Documents/Session3/UZ/A_HRC_10_82_Add1_Uzbekistan_E.pdf.

(23) International Labour Organisation, 2010 Report of the Conference Committee on the Application of Standards, 99th Session, Geneva, 2010, (http://www.ilo.org/global/standards/applying-and-promoting-international-labour-standards/conference-committee-on-the-application-of-standards/lang–en/index.htm).

(24) International Labour Conference, 99th Session, 2010, Report of the Committee of Experts on the Application of Conventions and Recommendations, (http://www.ilo.org/wcmsp5/groups/public/@ed_norm/@relconf/documents/meetingdocument/wcms_123424.pdf).

(25) International Labour Conference, 100th Session, 2011, Report of the Committee of Experts on the Application of Conventions and Recommendations (ILC. 100/III/1A), (http://www.ilo.org/wcmsp5/groups/public/@ed_norm/@relconf/documents/meetingdocument/wcms_151556.pdf)

(26) http://www.ilo.org/wcmsp5/groups/public/@ed_norm/@relconf/documents/meetingdocument/wcms_123424.pdf.

(27) http://www.ilo.org/wcmsp5/groups/public/@ed_norm/@relconf/documents/meetingdocument/wcms_151556.pdf.

(28) Council of the European Union, Council conclusions on child labour, 3023rd Foreign Affairs Council meeting, Luxembourg, 14 June 2010, (http://www.consilium.europa.eu/uedocs/cms_data/docs/pressdata/EN/foraff/115180.pdf).

(29) The General Conference of the International Labour Organisation, Convention concerning Minimum Age for Admission to Employment (Note: Date of coming into force: 19.6.1976.) Convention:C138, Geneva 26.6.1973, (http://www.ilo.org/ilolex/cgi-lex/convde.pl?C138).

(30) The General Conference of the International Labour Organization, C182 Worst Forms of Child Labour Convention, 1999, Geneva 17.6.1999, (http://www.ilo.org/ilolex/cgi-lex/convde.pl?C182).

(31) EUT L 211 af 6.8.2008, s. 1.

(32) Business Social Compliance Initiative, C.W.F Children Worldwide Fashion, Anti-Slavery International, Uzbek-German Forum for Human Rights and Ethical Trading Initiative

(33) ITUC-ETUC.

(34) Kommissionen, Generaldirektoratet for Eksterne Forbindelser, Direktoratet for Østeuropa, det sydlige Kaukasus, republikkerne i Centralasien, DCI Indicative Programme 2011-2013, s. 54, (http://www.eeas.europa.eu/central_asia/docs/2010_ca_mtr_en.pdf).

(35) What has changed? School of Oriental and African Studies, University of London, november 2010, (http://www.soas.ac.uk/cccac/centres-publications/file64329.pdf).

(36) 2011 ILO Report of the Committee of Experts on the Application of Conventions and Recommendations, page 429, (http://www.ilo.org/wcmsp5/groups/public/@ed_norm/@relconf/documents/meetingdocument/wcms_151556.pdf).

(37) Kilde: Europa-Kommissionens GD Handel

(38) http://unctad.org/infocomm/anglais/cotton/market.htm.

(39) International Labor Rights Forum, http://www.laborrights.org/stop-child-forced-labor/cotton-campaign/company-response-to-forced-child-labor-in-uzbek-cotton).

(40) Erklæring fra Kommissionens formand, José Manuel Barroso, til opfølgning af hans møde med Usbekistans præsident, Islam Karimov, (http://europa.eu/rapid/pressReleasesAction.do?reference=MEMO/11/40&type=HTML).